ผมเชื่อว่าหลายๆคนรู้จักร้านอาหารญี่ปุ่นในแบรนด์ Zen ดีกันอยู่แล้ว เพราะร้านนี้อยู่ในธุรกิจร้านอาหารญี่ปุ่นลักษณะ chain มากกว่า 20 ปี มีสาขาตามห้างหรือมอลล์ใหญ่ๆ เน้นเจาะกลุ่มลูกค้า mass market ขับเคี่ยวกับอีกแบรนด์หนึ่ง (ภูเขาไฟ) ที่เข้าถึงตลาดกลุ่มเดียวกัน ปัจจุบันเค้ามีการทำแตกแบรนด์ย่อยออกมาอีก 2 อันนอกเหนือจากแบรนด์หลักคือ Zen Cucina (เจาะกลุ่มตลาดบน) กับ Zen Sushi & Sake (เน้นขายซูชิหรือเป็นครัวเย็น)

สาขาที่ผมกับครอบครัวพากันมาทานครั้งนี้จะเป็นแบบแบรนด์หลัก Zen Restaurant ซึ่งเป็นสาขาใหม่เปิดได้ไม่นานใน community mall แห่งใหม่ที่ชื่อว่า "Paseo กาญจนาภิเษก" ตั้งอยู่ริมถนนวงแหวนตะวันตกฝั่งที่วิ่งจากบางแคไปบรมราชชนนี อยู่ติดกับศูนย์โตโยต้า (โครงการนี้มีตัวแทนขายของโตโยต้ารายนี้เป็นคนพัฒนาพื้นที่ด้วย) จุดสังเกตง่ายๆที่ตั้งของมอลล์นี้คืออยู่ติดกับสมาคมชาวปักษ์ใต้เลยครับ ส่วนร้าน Zen ที่นี่จะตั้งอยู่ตรงลานกว้างๆด้านหน้าของ Max Valu เลย หาไม่ยากครับ ที่สาขานี้พื้นที่ค่อนข้างน้อย รองรับลูกค้าได้จำกัด ทำให้ช่วงเย็นต้องมีการรอคิวนานอยู่ครับ

บรรยากาศรอบๆของที่ Paseo นี้จะเป็นการจำลองเมืองญี่ปุ่นสมัยโบราณครับ มีลำธารจำลองอยู่ที่ตรงกลางทางเดินของโซนร้านอาหาร ดังนั้นร้านอาหารส่วนใหญ่ของที่นี่จะเป็นอาหารญี่ปุ่นรวมถึงร้านเซนด้วยครับ

----------------------------

ผมคิดว่าเพื่อนๆคงรู้จักร้านนี้อยู่แล้ว ผมจะขอไม่อธิบายความเป็นมาและเมนูต่างๆอะไรมาก ขอเน้นรีวิวอยู่ 3 หัวข้อ คือ อาหารที่สั่งครั้งนี้รวมถึงคหสต. กลุ่มลูกค้าที่มานั่งในร้าน เมนูพิเศษเฉพาะช่วง


1. อาหารที่สั่งครั้งนี้ + คหสต.

ครั้งนี้มากันเป็นกลุ่มใหญ่ทั้งหมด 7 คนครับ สั่งมาหลายๆอย่างรวมกัน ทั้งที่เป็นทานส่วนตัวเช่นพวกอูด้งต่างๆ (ราดแกงกะหรี่หน้าหมูชุบแป้งทอด 190 บาท, น้ำใสหมู, หน้าเทมปูระ) ชุดสเต็กปลาแซลมอนย่างซีอิ๋ว หรือเมนูที่ทานแชร์กันอย่างเช่น ชุดซูชิแบบพิเศษ (Special Nigiri Sushi Set, 450฿) ชุดปลาดิบรวม หรือจะเป็นข้าวกล่องเบนโตะ ค่าเสียหายทั้งหมดมื้อนี้ +SC 10% อยู่ที่ 2,8xx บาท ตกคนละ 400 บาทครับ

// คหสต.

• ผมว่าอาหารพวกครัวร้อนอร่อยกว่าพวกครัวเย็น (คือปลาดิบและซูชิ)

• ถ้าเทียบเกรดคุณภาพวัตถุดิบและความสดของพวกปลาดิบกับร้านภูเขาไฟแล้ว ผมว่าที่เซนดีกว่าเล็กน้อย ในราคาที่พอๆกัน สำหรับการแล่ชิ้นปลาดิบรวมถึงการปั้นซูชิผมว่าที่นี่ทำได้สวยงามกว่าร้านภูเขาไฟเช่นกันครับ

• เท่าที่สังเกตในเมนู ผมเห็นที่นี่มีเมนูพวกพรีเมี่ยมอย่าง #Otoro ด้วยครับ ถือว่าน่าสนใจดีครับ

2. กลุ่มลูกค้าที่มาใช้บริการ: ส่วนใหญ่จะมากันเป็นครอบครัวครับ เพราะที่นี่อยู่ย่านชานเมืองรองรับลูกค้าที่อาศัยตามหมู่บ้านต่างๆละแวกพุทธมณฑลครับ

3. เมนูพิเศษเฉพาะช่วง: ช่วงที่ผมไปเป็นเทศกาลปูซูไว มีทั้งเป็นซูชิขาปูหรือพวกน้ำซุปครับ


สรุปผมขอให้ 3 ดาวครับ ตามมาตรฐานร้านอาหารซึ่งเป็นลักษณะ chain ข้อมูลที่ผมอยากเสริมคือ Zen เค้าพยายาม positioning ตัวแบรนด์ร้านอาหารให้เข้าถึงตลาดมหาชน (mass market) แต่ในขณะเดียวกันก็เน้นที่จะตอบความต้องการของตลาดกลุ่มบนด้วย เห็นได้จากเมนูพวกวัตถุดิบพรีเมี่ยมที่มีให้สั่งด้วยเล็กน้อยแต่ยังสู้กับร้านร่มแดงยังไม่ได้ นั่นคือ Zen จะ positioning อยู่ตรงกลางระหว่างร้านภูเขาไฟกับร้านร่มแดง ตามมุมมองส่วนตัวของผมครับ